กรมศุลกากรจับกุมบุหรี่ต่างประเทศลักลอบนำเข้า 800 หีบห่อ
กรมศุลกากรจับกุมบุหรี่ต่างประเทศลักลอบนำเข้า 800 หีบห่อ รวมยานพาหนะ มีมูลค่ากว่า 38 ล้านบาท
1 มิ.ย. 2565

นายพชร อนันตศิลป์ อธิบดีกรมศุลกากร เปิดเผยว่า ตามที่กรมศุลกากรได้มุ่งเน้นนโยบายสำคัญในการเร่งรัดปราบปรามสินค้าลักลอบ หลีกเลี่ยงอากร ข้อห้าม ข้อกำกัด เพื่อความเป็นธรรมในการจัดเก็บภาษี ปกป้องสังคม และสิ่งแวดล้อม โดยเฉพาะให้มีการเข้มงวด กับสินค้าบุหรี่ต่างประเทศ ในเขตพื้นที่ภาคใต้จึงมอบหมายให้หน่วยงานที่เกี่ยวข้องเข้มงวดเป็นพิเศษในการสกัดกั้นป้องกันและปราบปรามโดยเมื่อวันที่ 29 พฤษภาคม 2565 เจ้าหน้าที่กองสืบสวนและปราบปราม กรมศุลกากร ร่วมกับเจ้าหน้าที่กองกำกับการสืบสวนตำรวจภูธรจังหวัดนราธิวาส นำเรือศุลกากร 381 ออกปฏิบัติการลาดตระเวนห่างจากฝั่งประมาณ 1 กิโลเมตร บริเวณหน้าหาดบ้านทอน ต.โคกเคียน อ.เมือง จ.นราธิวาส พบเรือบรรทุกสินค้ากำลังขนถ่ายสินค้าลงเรือประมงกอและ จำนวน 2 ลำ จึงได้นำเรือเข้าเทียบและแสดงตัวขอทำการตรวจค้น โดยมีนายเรือและลูกเรือจำนวน 11 คน สัญชาติไทยผลการตรวจค้น พบบุหรี่มีเมืองกำเนิดต่างประเทศ ซุกซ่อนอยู่ภายในระวางเรือจำนวน 800 หีบห่อ คิดเป็น 40,000 คอตตอน (8 ล้านม้วน) เจ้าหน้าที่ได้สอบถามผู้ควบคุมเรือถึงบุหรี่ที่ตรวจพบดังกล่าวได้รับคำชี้แจงว่า มีผู้ว่าจ้างให้ขนบุหรี่จากเรือบรรทุกสินค้าไปขึ้นฝั่งบริเวณใกล้เคียง เจ้าหน้าที่ฯ จึงได้แจ้งข้อกล่าวหาว่าการกระทำดังกล่าวเป็นความผิดตามกฎหมายศุลกากรฐานลักลอบนำเข้า อันเป็นของพึงต้องริบตามกฎหมาย และเจ้าของหรือผู้ครอบครองมีความผิดตามมาตรา 242 และ 246 ประกอบมาตรา 252 และมาตรา 58 ประกอบมาตรา 210 แห่งพระราชบัญญัติศุลกากร พ.ศ. 2560 อาศัยอำนาจตามมาตรา 166 และ 167 แห่งพระราชบัญญัติศุลกากร พ.ศ. 2560 จึงได้ยึดบุหรี่ จำนวน 800 หีบห่อ มูลค่า 36 ล้านบาท และยานพาหนะมูลค่า 2 ล้านบาท รวมมูลค่าทั้งสิ้น 38 ล้านบาท เพื่อดำเนินการตามกฎหมายต่อไปอธิบดีกรมศุลกากร กล่าวเพิ่มเติมว่า ในปีงบประมาณ 2565 (ต.ค. 64 – เม.ย. 65) กรมศุลกากรมีสถิติการจับกุมบุหรี่ลักลอบนำเข้า จำนวน 595 คดี 58,833,406 มวน มูลค่า 230,680,521 บาท